Var du i byen i Vejle natten mellem lørdag og søndag, og så du en pirattaxa køre rundt ud på de sene nattetimer?

Sådan lyder en efterlysning, som Sydøstjyllands Politi netop har sendt ud. Her søger de vidner til en voldtægt begået mod en 18-årig kvinde.

'Denne nat blev en ung kvinde voldtaget af, hvad hun antog var en taxachauffør, i den taxa, hun havde taget for at komme sikkert hjem', står der i pressemeddelelsen fra Sydøstjyllands Politi.

Den 18-årige kvinde prajede taxaen i midtbyen ved banegården kl. 2.40.

Der var tale om en såkaldt 'pirattaxa', som er en privat bil, der bruges til ulovlig taxakørsel.

'Hun anmodede om at blive kørt til sin adresse, og ’taxaen’ kørte derefter mod syd ud af byen mod Koldingvej og Højen. Da hun var næsten hjemme, standsede chaufføren bilen, og voldtægten fandt sted', skriver politiet i pressemeddelsen.

Chaufføren beskrives som cirka 40 år gammel og omkring 180 centimeter høj. Han er almindelig af bygning og talte dansk, men beskrives som at have mellemøstligt udseende. Han var iført mørkt tøj. Bilen var en mørk stationcar.

Sydøstjyllands Politi vil gerne have hjælp i sagen. Det kan via identifikation bilen, ejeren eller chaufføren.

Ring til Sydøstjyllands Politi på 114.